Tožba, vložena 2. septembra 2016 – Haeberlen/ENISA
(Zadeva T-632/16)
Jezik postopka: francoščina
Stranki
Tožeča stranka: Thomas Haeberlen (Swisttal, Nemčija) (zastopnika: L. Levi in A. Tymen, odvetnika)
Tožena stranka: Agencija Evropske unije za varnost omrežij in informacij
Predlogi
Tožeča stranka Splošnemu sodišču predlaga, naj:
tožbo razglasi za dopustno in utemeljeno;
zato,
odločbo z dne 21. oktobra 2015 razglasi za nično;
po potrebi odločbo z dne 20. maja 2016, ki je bila prejeta 23. maja 2016 in s katero je bila zavrnjena pritožba, razglasi za nično;
odredi povrnitev nepremoženjske škode tožeče stranke, ocenjene na 3000 EUR;
toženi stranki naloži plačilo vseh stroškov.
Tožbeni razlogi in bistvene trditve
Tožeča stranka v utemeljitev tožbe navaja dva tožbena razloga.
Prvi tožbeni razlog: nezakonitost Uredbe (EU) št. 422/2014 Evropskega parlamenta in Sveta z dne 16. aprila 2014 o prilagoditvi osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, z učinkom od 1. julija 2011 (UL 2014, L 129, str. 5) in Uredbe (EU) št. 423/2014 Evropskega parlamenta in Sveta z dne 16. aprila 2014 o prilagoditvi osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, z učinkom od 1. julija 2012 (UL 2014, L 129, str. 12) (v nadaljevanju: izpodbijani uredbi). Natančneje, pri sprejemanju uredb naj bi prišlo do več kršitev, zlasti bistvene kršitve postopka, obveznosti obrazložitve, člena 10 Priloge XI h Kadrovskim predpisom, veljavnim pred začetkom veljavnosti Uredbe (EU, EURATOM) št. 1023/2013 Evropskega parlamenta in Sveta z dne 22. oktobra 2013 o spremembi Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije (UL 2013, L 287, str. 15), kršitve členov 10, 11 in 65 Kadrovskih predpisov, načel pridobljenih pravic in sorazmernosti, načela varstva zaupanja v pravo in pravil socialnega dialoga.
Drugi tožbeni razlog: kršitev načela dobrega upravljanja, obveznosti obrazložitve in dolžnost skrbnega ravnanja.
____________